Ljubljana, 24. april 2015

Štev.: 250/2015 - VK

**Vlada Republike Slovenije**

**dr. Miro Cerar, predsednik Vlade**

**Gregorčičeva 20, 25**

**1000 Ljubljana**

[**gp.kpv@gov.si**](mailto:gp.kpv@gov.si)

**Zadeva: MEMORANDUM MSP "NAJPREJ POMISLI NA MALA IN SREDNJA PODJETJA - TUDI V OBDOBJU FINANČNE KRIZE«**

**V EU** je okoli **23 milijonov malih in srednjih podjetij (MSP)**, kar predstavlja skoraj 99 % vseh podjetij v EU. Ta podjetja zagotavljajo prek 100 milijonov delovnih mest in so hkrati bistven vir inovacij in razvoja, zato imajo ključno vlogo pri gospodarski rasti, socialni koheziji in konkurenčnosti evropskega gospodarstva. **Podobno imajo mala in srednje podjetja v Sloveniji izjemno pomembno vlogo, saj predstavljajo okoli 99 odstotkov vseh podjetij, zaposlujejo več kot 2/3 ljudi in ustvarijo več kot 60 odstotkov dodane vrednosti.**

Po razpravi na 2. konferenci za mala in srednja podjetja (MSP), ki jo je organizirala GZS-Podjetniško trgovska zbornica (PTZ), dne 15. aprila 2015, Vladi Republike Slovenije izpostavljamo k**ot posebej prioritetne v času gospodarske in finančne krize na področju delovanja malih in srednjih podjetij v Sloveniji (MSP-jev) izpostavljamo ukrepe na področju dostopa do financ, uvedbe davčnih blagajn, izobraževanja/veščin in internacionalizacije MSP-jev**.

**Kot posebej prioritetne v času gospodarske in finančne krize izpostavljamo tri ukrepe**:

1. **najkasneje do začetka leta 2016 uvesti presojo vplivov obstoječe in nove zakonodaje na malo gospodarstvo (test MSP)**
2. **podpiramo uvedbo davčnih blagajn v Sloveniji za vse gospodarske subjekte enako ob zmanjšanih davčnih stopnjah (primer Hrvaška)**
3. **podjetniki so odločno proti povečanju davka od dohodka pravnih oseb, saj mala in srednja podjetja potrebujejo denar za razvoj svojih podjetij, na drugi strani pa bi takšen ukrep vplival na zmanjševanje investicij v Sloveniji**

KAKO DO POCENI DENARJA ZA RAST?

**Predlogi Vladi RS za nove MSP**

• povečanje naložbenega potenciala DTK

• dosledno spoštovanje MSP testa

• večja podpora inovacijski in raziskovalni sferi

• priprava instrumentov za povečanje množičnega financiranja

• vzpostavitev platforme za začetno testiranje rešitev

• podpora investicijskim posrednikom in konferencam

**Predlogi Vladi RS za vse MSP-je**

• ustanovitev službe za pomoč MSP-jem

• s sistemskimi ukrepi znižati perečo plačilno disciplino - STOP zlorabam stečajne zakonodaje

• odstraniti etiketo „stečaja“ s poštenih podjetnikov

• večja promocija podjetništva v družbi

• manjše upravne obremenitve pri poslovanju MSP

• 100% davčna olajšava za re-investiranje dobička

IZOBRAŽEVANJE, VEŠČINE

* Zavod za zaposlovanje RS in Sklad RS za štipendiranje in razvoj kadrov morata denar nameniti usklajeno s konkretnimi potrebami gospodarstva, ki jih morata stalno preverjati.
* V kurikulum šol, od osnovne do fakultete, bi morali vpeljati predmet Podjetništvo.
* **Povečati sodelovanje med gospodarstvom in šolskim sistemom, tako da se čim več sodeluje na področju konkretnih izzivov in projektov: projektne in diplomske naloge, prakse, izmenjave itd.**

UVEDBA DAVČNIH BLAGAJN

**A) POTREBNA JE CELOTA UKREPOV ZA PREPREČEVANJE SIVE IN ČRNE EKONOMIJE**

1. Ker je zmanjševanje sive ekonomije »timsko delo« med državo in davčnimi zavezanci, od Vlade pričakujemo, da bo javnosti predložila pred obravnavo Zakona o potrjevanju računov celotni paket ukrepov za preprečevanje sive ekonomije, ki so ga države, v katerih uspešno preganjajo sivo /in črno/ ekonomijo sprejele pred ali hkrati z uvedbo davčnih blagajn. Te so namreč le eden od ukrepov, zato so nujno potrebni tudi drugi ukrepi, kot na primer zmanjšanje splošne stopnje DDV za 1 odstotno točko.

2. Ob uvedbi davčnih blagajn je potrebno uvesti tudi postopno administrativno razbremenitev podjetnikov (dematerializacija računov ipd.) in transparentnost inšpekcijskih postopkov (kratek, praktičen opis pregleda po področjih po litovskem vzoru).

3. V kratkem času - od 1.7.2013 do 31. 1. 2015 se je dvakrat spremenila zakonodaja, ki določa način evidentiranja gotovinskega prometa. Na podlagi zadnje spremembe od 31.januarja 2015 dalje so v Sloveniji že uvedene »virtualne davčne blagajne«, saj je možno evidentiranje prometa le s pomočjo računalniških naprav ali elektronskih blagajn, ki vsebujejo revizijsko sled. Od tega dne je omogočeno ročno izdajanje računov le iz vezane knjige računov, ki jo je davčni zavezanec dolžan pred prvo uporabo potrditi pri FURS-u.

4. Naša zahteva je tudi, da država maksimalno možno, glede na naravo investicije, krije stroške uvedbe blagajn za vse zavezance.

**B) DOLOČITEV DOHODKOVNE MEJE ZA MOŽNOST ROČNEGA EVIDENTIRANJA GOTOVINSKEGA PROMETA**

5. Nujno potrebno je določiti tudi prihodkovno mejo, do katere bi najmanjši davčni zavezanci lahko tudi v bodoče izstavljali »ročne račune« iz vezane knjige računov (na primer do 6.000 evrov letnega prometa).

**C) OBVEZNO TESTNO DELOVANJE INFORMACIJSKEGA SISTEMA PRI FURS-u IN PRI DAVČNIH ZAVEZANCIH**

6. Pred nameravanim prehodom na on-line sistem davčnih blagajn, bi moral FURS nadgraditi svoj informacijski sistem, ga popolnoma testirati in **usposobiti za nemoteno uporabo ter in šele nato vzpostaviti on-line povezavo** z davčnimi zavezanci, če bi bilo to sploh še potrebno.

7. Davčna uprava bi morala tudi davčnim zavezancem omogočiti poskusno delovanje on-line davčnih blagajn vsaj nekaj mesecev pred začetkom izvajanja kaznovalne politike.

**D) OBVEZNA PRIPRAVA PREDLOGOV VSEH PODZAKONSKIH AKTOV PRED SPREJEMOM ZAKONA O POTRJEVANJU RAČUNOV V DRŽAVNEM ZBORU**

8. Izkušnje kažejo, da Vlada oz. ustrezna ministrstva v podzakonske akte vključujejo rešitve, ki bi jih moral vsebovati zakon – vse to zato, da se glede določenih rešitev, ki morda ne bi bile sprejete, izognejo parlamentarni obravnavi. Zato predlagamo, da sta podana Zakon in podzakonski akti hkrati v javno obravnavo. **V vsakem primeru predlagamo tudi, da parlamentarna zakonodajna služba natančneje in z vso odgovornostjo pregleduje vse podzakonske akte pred podpisom ministra in zavrne vse podzakonske določbe, ki nimajo eksplicitne podlage v zakonu ali presegajo pooblastila zakona. S tem se omeji tudi možnost korupcije znotraj javnega sektorja in se izogne morebitni objektivni odgovornosti ministra za podpis podzakonskega akta, za katerega subjektivno ni odgovoren.**

INTERNACIONALIZACIJA MSP

Na pobudo Združenja trgovskih agentov Slovenije, ki deluje v okviru GZS Podjetniško trgovske zbornice, je potrebno vzpostaviti skupen portal za proizvajalce in trgovske agente v Sloveniji po vzgledu avstrijskega portala (<http://register.handelsagenten.at/en/index.html>).

Podjetniško trgovska zbornica (PTZ), ki deluje v okviru Gospodarske zbornice Slovenije, povezuje podjetja storitvenih dejavnosti, proizvodnje in trgovska podjetja. Svoje poslanstvo utemeljuje z visoko stopnjo specifičnega delovanja na osnovi več kot trideset let izkušenj z malimi in srednjimi podjetji. Članom PTZ je informacijsko, strokovno, izobraževalno, poslovno in lobistično središče, kjer učinkovito zastopa in ščiti skupne interese članstva in nudi pomoč predvsem pri pospeševanju razvoja malega in srednjega gospodarstva.

Predsednik UO PTZ:

mag. Brane Lotrič, l.r.

V vednost:

- mag. Samo Hribar-Milič, predsednik GZS, [kabinet@gzs.si](mailto:kabinet@gzs.si)

- g. Mitja Bervar, predsednik Državnega sveta, [gp@ds-rs.si](mailto:gp@ds-rs.si);

- g. Zdravko Počivalšek, MGRT, minister za gospodarstvo, [gp.mgrt@gov.si](mailto:gp.mgrt@gov.si)

- g. Aleš Cantarutti, MGRT, državni sekretar, [ales.cantarutti@gov.si](mailto:ales.cantarutti@gov.si);

- mag. Sabina Koleša, Direktorat za podjetništvo in konkurenčnost, MGRT, generalna direktorica, MSP odposlanka, [gp.mgrt@gov.si](mailto:gp.mgrt@gov.si); [sabina.kolesa@gov.si](mailto:sabina.kolesa@gov.si);

- prof. dr. Dušan Mramor, Ministrstvo za finance, minister za finance, [gp.mf@gov.si](mailto:gp.mf@gov.si)

- dr. Anja Kopač Mrak, **Ministrstvo za delo, družino, socialne zadeve in enake možnosti,** ministrica za delo, [**gp.mddsz@gov.si**](mailto:gp.mddsz@gov.si)**;**

- ga. Jana Ahčin, generalna direktorica, DURS, [jana.ahcin@gov.si](mailto:jana.ahcin@gov.si);